
הצעת חוק חינוך מיוחד (תיקון מס' 6) (שילוב ילדים בעלי צרכים מיוחדים במסגרות רגילות),
התשס"ב-2001, ח"כ זבולון אורלב

היו"ר זבולון אורלב:

	 בוקר טוב לכולם. בישיבה הקודמת הגענו עד לסעיף האחרון בהצעת החוק ואני מציע לדון בו כעת. 

מרב ישראלי:

	כדאי לעבור על הנוסח של הצעת החוק כולה, כי בישיבה הקודמת לא נקבע נוסח. 

	פסקה (1) בסעיף 2 להצעת החוק, שבה מפורט סעיף (א1) המוצע, מאפשרת השמה של ילד בחינוך המיוחד בלי ועדת השמה. בישיבה הקודמת הועלו הרבה חששות בנושא זה. 

רונית פלדה:

	בישיבה הקודמת הייתה התנגדות של גב' יגודה ושל גב' יפה מית"ד. דיברתי עם נציגי ית"ד ונאמר שההתנגדות הוסרה. גב' יפה לא הייתה מעודכנת בישיבה הקודמת. אם כן, רק גב' יגודה מתנגדת. אלו"ט, ית"ד וארגון הורים ארצי בהחלט מצדדים באמור כאן. 

היו"ר זבולון אורלב:

	 אני קורא את פסקה (2) בסעיף (א1) המוצע. אלה עוד צעדי זהירות שננקטים. החשש היה שחלק לא מבוטל של ההורים איננו מבין את הדברים, ושיהיה מי שיפתה את ההורים וידריך אותם באופן שגוי. 

רונית פלדה:

	בפסקה (1) נכתב שאין צורך בוועדת השמה כשיש הסכמה. אם כן, מדוע לכתוב "לאחר התייעצות בארגונים ציבוריים"? 

היו"ר זבולון אורלב:

	 אלה "אזיקים" על-ידיו של השר, כדי שהכללים יהיו מוסכמים במידה רבה. משרד החינוך נענה לכך, ושיבחתי את המשרד על כך בישיבה הקודמת. 

בתיה קראוס:
		
	אותי מטריד עניין אחר: איזה מנגנון מאפשר להורה לרשום את הילד לבית הספר שבחר? 

רות פן: 

	לכן ההורה מבקש צוות היוועצות. משרד החינוך יעמיד לרשות ההורה סיוע לצורך הבחירה. נכון שיש הורים שיודעים על האפשרויות השונות, אך ייתכן שאינם יודעים על הכול. צריך לספר מה נעשה בבית הספר, האם בית הספר מתאים לילד וכו'. לשם כך ההורה מתייעץ עם אנשי מקצוע, שיודעים קצת יותר ממנו על בית ספר מסוים – משום שהם מתוך המערכת. אחר כך עובר המידע לצוות השיבוץ. הצוות הזה איננו משתנה. 

היו"ר זבולון אורלב:

	 יש הרבה שאלות בנושא, ואי-אפשר לפתור את כולן בדיונים בוועדה הזאת. בעצם ניתן כאן היתר לשר, בתנאים מיוחדים, לקבוע מסלול שעוקף את ועדת השמה. אולם כדי שלא ייעשה במסלול זה שימוש שאיננו רצוי הוטלו בקרות שונות: היוועצות בארגונים ציבוריים ואישור ועדת החינוך והתרבות. בעצם יהיה אפשר לשאול את כל השאלות האלה כאן, בדיונים שיתקיימו בנושא זה. אני מודיע שלא אאשר המלצות שבמחלוקת. 

רות פן: 

	מטרה אחת של ועדות ההיוועצות היא להגביר את יחסי האמון בין הורה לילד הזקוק לחינוך מיוחד לבין המערכת – אנו חוששים שחל כרסום בהם בשנים האחרונות. 

היו"ר זבולון אורלב:

	 כמה כסף הסעיף הזה יחסוך? אני שואל זאת לאוזניו של נציג האוצר.

רות פן: 

	אינני יודעת. נדע זאת אחרי שיתברר מה יהיה הצמצום בהיקף ועדות ההשמה. 

בתיה קראוס:

	אין בוועדת ההיוועצות נציג הורים, וזה כבר חוסך למדינה הרבה. זה גם יוצר בעיה. אני חוששת שלוועדה הזאת יהיו אינטרסים שלא יגבירו את האמון בין ההורים למערכת החינוך. 

רות פן: 

	המטרה האחרת של ועדת ההיוועצות  היא להקל על מצוקת ההורים בשל הצורך לעבור את ועדות ההשמה. לרוב הן מאשרות את מה שההורים רוצים בין כה וכה. 

מרב ישראלי:

	לעניין אחר: בישיבה הקודמת שאל נציג משרד הרווחה האם "הורה" כולל גם אפוטרופוס. בדקנו את הנושא. בהגדרות חוק חינוך מיוחד עצמו כל המונחים שאינם מוגדרים הם כמו בחוק לימוד חובה או בחוק חינוך ממלכתי. ובחוק לימוד חובה יש הגדרה להורה: "הורים של ילד או של נער הכוללים אפוטרופסו של הילד או של הנער וכל אדם שהילד או הנער נמצא ברשותו" – כלומר זה אפילו רחב יותר. 

	אני מזכירה שבישיבה הקודמת נקבע שמי שיקבע את הזכאות היא ועדת השילוב, ולא ועדת ההשמה, אולם ועדת ההשמה תוכל להפנות לוועדת שילוב. זהו התיקון בסעיף 20א בפרק ד1.  אני קוראת את ההגדרה לילד משולב שם. 

היו"ר זבולון אורלב:

	 ראשית האם יש הערה לסעיף 20א? 

תרצה ליבוביץ':

	לגבי ההפניה לסעיף 6(א), חוק לימוד חובה: סעיף זה מתייחס לגיל הזכאות אך גם לסוג המוסד החינוכי – שם מתייחסים למוסד חינוך רשמי. 

מרב ישראלי:

	כאן מתייחסים לזכאות לחינוך חינם, בלי קשר למוסד. אבדוק את העניין עם הנסחית, אולם אני מבהירה שהניסוח הזה כבר שובץ בחוקים אחרים. הכוונה היא לכל ילד שזכאי לחינוך חינם, והמגזר איננו משנה. 

תרצה ליבוביץ':

	כלומר ברור שגם במוסדות המוכרים וגם במוסדות שאינם רשמיים תהיה זכאות?

דורית מורג:

	כן, בהתאם לזכאות על-פי חוק חינוך מיוחד. 

איל זנדברג:

	בסיפה של סעיף 20א כתוב "במוסד חינוך מוכר שאיננו מוסד לחינוך מיוחד", זה תורם לפרשנות של היועצת המשפטית של הוועדה.

מרב ישראלי:

	הרישה נוגעת לילד – איזה ילד זכאי להשתלב, והכוונה לכל ילד שזכאי לחינוך חינם. השאלה האחרת היא איפה זכאי הילד הזה ללמוד – והתשובה היא שהוא זכאי לכך במוסד חינוך מוכר בלבד. 

תרצה ליבוביץ':

	אני קוראת את הפתיחה לסעיף 6 בחוק לימוד חובה: "אלה זכאים לחינוך חינם במוסד חינוך רשמי". 

מרב ישראלי:

	נכון, אבל הכוונה היא להגדיר את הילד, וכך נעשה גם בחוקים אחרים. 

איל זנדברג:

	והסיפה של סעיף 20א ממילא קובעת שהזכאות היא במוסד חינוך מוכר, וכך נסתרת הפרשנות שהכוונה היא למוסד רשמי בלבד. 

מרב ישראלי:

	אני מבהירה שאי-אפשר להכפיף את הסעיף לחוק חינוך מיוחד, כי שם ההגדרה היא עד גיל 21. המטרה הייתה להגדיר לפי חוק חינוך חובה. 

רונית פלדה:

	אני מבקשת לחזור לפסקה 3 בסעיף 2 להצעת החוק. למה הכוונה?

מרב ישראלי: 

	זוהי תוספת לחוק הקיים בכל הנוגע לסמכות שר האוצר. סעיף 7(ה) בחוק הקיים נקבע: "השר, בהסכמת שר האוצר, יקבע לכל שנת לימודים את התקציב להרחבת מספר הזכאים לחינוך מיוחד". כאן הוספנו גם את השילוב לתקציב. 

היו"ר זבולון אורלב:

	 זוהי הרחבה, אך גם הגבלה. כמו ששר האוצר יכול להרחיב או להגביל את חוק חינוך מיוחד, כך הוא יכול להרחיב או להגביל גם את התוספת שנדונה כאן. הרעיון הוא שהכללים שחלים על חוק חינוך מיוחד חלים גם כאן. זה הכלי שיש בידי כדי לשכנע את האוצר לאשר את החוק הזה – מה שעדיין לא הצלחתי בו. 

מרב ישראלי:

שאלה נוספת שיש לדון בה היום היא כלילת הסייעות בשירותים המיוחדים, בסעיף 20ב. 

היו"ר זבולון אורלב:

	 אני מבהיר שהכוונה היא לכתוב "שירותי סיוע" ולא "סייעות". 

רות פן: 

	זה איננו משנה את המצב מבחינתנו. אני מבהירה ש"עזרים מסייעים", שנכללים בחוק, הם מכשירים – מקש ראש, שמסייע לילד נכה, נכלל במסגרת "עזרים מסייעים". 

דליה פז: 

	נכון. בחוק החינוך המיוחד אין סייעות אלא עזרים מסייעים. אם בסעיפים הנוגעים לשילוב כותבים "שירותי סיוע", מרחיבים בעצם משהו שלא קיים בחוק. 

היו"ר זבולון אורלב:

	אם כן, אפשר לתקן זאת בתיקון עקיף בחוק החינוך המיוחד. הרי במציאות המשרד מממן סייעות מתקציבו, והיום זה נעשה בלי חוק. כלומר, המשמעות היא שמשרד החינוך הגיע למסקנה שלצורך שילוב נדרשת לעתים סייעת. 

	 הסעיף הזה מפרט את השירותים המיוחדים שילד משולב זקוק להם. כמה הורים ביקשו להוסיף כאן גם סייעות. חשבנו שמוגזם לכתוב "סייעות", והצענו "שירותי סיוע". אולם באגף לחינוך מיוחד נטען שאם כך ייכתב, המשמעות היא מעבר משירות חינוכי לשירות טיפולי. כנגד זה אפשר לטעון שבחוק מפורטים העזרים, שאף הם אינם אמצעים מחנכים, וזאת משום שמטרת החוק לספק את הסביבה התומכת הדרושה כדי להצליח בתהליך החינוכי. הראיה לכך היא שהמשרד, מרצונו, מציב סייעות במקרים מסוימים, כדי לתמוך בהצלחת התהליך החינוכי. 

אני מבהיר שלא תהיה חובה בסייעות, זוהי רק אפשרות, כמו לגבי עזרים או שירותים פסיכולוגיים, או שירותים פרה-רפואיים. 

אילה טל-אל:

	יש לחשוב על מנגנון שיקבע מי זכאי לכל הסיוע הזה. לא כל הילדים זקוקים לו. 

מרב ישראלי:

	הצוות המטפל יחליט על כך. 

דליה פז:

	כדי למנוע אי-הבנות אפשר להוסיף: "על-פי החלטת הצוות המקצועי של בית הספר". 

תרצה ליבוביץ':

	זה כתוב ממילא. בסעיף 20ב כתוב: "זכאי לשירותים מיוחדים לפי פרק זה". 

היו"ר זבולון אורלב:

	 אפשר להפנות לסעיף 20ז ואז ברור שאין מדובר בקביעה גורפת. 

מלכי איציק:

	גם סוג הסיוע צריך להיות לפי סעיף 20ז. 

איל זנדברג:

	לדעתי ההפניה לסעיף 20ז בעייתית, כי מלכתחילה לא ברור לי הגבול בין מה שקובעת ועדת השילוב לבין מה שקובע הצוות המטפל. אם מפנים לסעיף 20ז מקבעים בעצם את הערפול. ועדת השילוב אמורה לראות את התפיסה הכללית, לקבוע זכאות ולקבוע את עצם הזכאות הכללית לשירותי סיוע. התכנית האישית מגדירה את הסיוע לפי מסגרת הלימודים, שעות הלימוד וכו'. אם כן, מדובר דווקא בהכרעה של ועדת השילוב. 

	ההפניה לסעיף 20ז יכולה להיות ספציפית מדי. האם ועדת השילוב קובעת זכאות בעלמא? לדעתי היא קובעת את סוג הטיפול, אך לא את פרטיו לפי השיעורים והלימודים. 

דליה פז:

ועדת השילוב קובעת מי מבית הספר ייכלל בתכנית השילוב לשנת הלימודים. 

היו"ר זבולון אורלב:

	 השתכנעתי שאין להפנות לסעיף 20ז. אם כן, כיצד אפשר להוסיף שירותי סיוע, אך לא לאפשר פרשנות שמדובר בזכאות גורפת?

איל זנדברג:

	הניסוח "לפי פרק זה" מבהיר זאת, למרות שנשארת עמימות מסוימת. 

	אפשר להפנות להחלטה של ועדת השילוב, אולם כאמור, הגבול בין הוועדות איננו ברור. 

מרב ישראלי:

	הוועדה קובעת זכאות כללית והתכנית היחידנית מפרטת אותה. 

איל זנדברג:

	לפעמים ועדת ההשמה זאת קובעת בערר. 

היו"ר זבולון אורלב:

	 אפשר לכתוב "לפי סעיף 20ד וסעיף 20ז". 

רות פן: 

	ועדת הזכאות איננה קובעת אילו שירותים הילד יקבל אלא את הזכאות. נכון שוועדת השילוב קובעת דברים דומים מאוד. במשוב שנערך במשרד החינוך התברר שבערך 40% מהילדים מזוהים על-ידי המחנכים כילדים בעלי צרכים מיוחדים. ועדת השילוב תדחה את רוב התלמידים הללו. היא תקבע מי מתוך הילדים שיובאו לדיון זקוק לתוספת החינוך המיוחד ולא יכול בלעדיה. 

איל זנדברג:

	כלומר, ועדת השילוב רק תחליט על זכאות, ולא תיכנס לפרטים מעבר לכך?

דליה פז:

	נכון.

רות פן: 

	הוועדה מודעת לתקציב הקיים. בסופו של דבר מי שמכין את התכנית הוא הצוות המקצועי, שכולל את המחנך וכו'. זה הצוות הפדגוגי שאמון גם על הנושאים החברתיים והאישיים והטיפוליים. 

היו"ר זבולון אורלב:

	 אם הצוות קובע שיש צורך בסייעת בהיקף של עשר שעות בשבוע, למשל, מי עומד מולו וטוען שאין תקציב לכך? 

רות פן: 

	כל מי שיושב בוועדה שקובעת את התכנית היחידנית עובד בבית הספר. האנשים הללו יודעים מראש מהו התקציב. הם יצטרכו להתייחס גם לתמונה התקציבית. השאיפה היא שלכל אחד מהילדים יהיה הכול, אבל התקציב מוגבל. 

בתיה קראוס:

	איזה מנגנון קיים כדי לוודא שבית הספר לא יעדיף את התלמידים הרבים שהמחנכים זיהו כנזקקים לסיוע על פני המספר המצומצם של הילדים שנזקקים לסיוע שבחוק, שהם 5%? לבית הספר יש תקציב למספר מועט של ילדים בלבד; איך מוודאים שבית הספר יעדיף את התלמידים הללו ולא את התלמידים האחרים שחושבים שיש להם צרכים מיוחדים, שהם 40% מהתלמידים בכיתה לפי הסקר? 

היו"ר זבולון אורלב:

	על הצוות להחליט האם למקד את המשאבים בחמישה ילדים ולתת להם הכול, או בעשרה ילדים – ונותן לכל אחד מהם רק 50% מהצרכים. זאת החלטה מקצועית. אינני חושב שאפשר להחליט זאת במקום הצוות המקצועי. 

רות פן: 

	יש לכך הנחיות מקצועיות בחוזר מנכ"ל. 

תרצה ליבוביץ':

	בכל מקרה, בסעיף 20ד(ב) ועדת השילוב קובעת זכאות בהתאם לתכנית השילוב לפי סעיף 20ג. הכול כפוף לאותה מסגרת תקציבית. 

מלכי איציק: 

	לדעתי יש צורך בקריטריונים כלליים שיכתיבו מינימום לילדים בעלי לקויות קשות. 


היו"ר זבולון אורלב:

	סעיף כזה איננו קיים גם בחוק החינוך המיוחד. אני מבקש לעבור הלאה. 

מלכי איציק:

	חייבים לשמוע זאת: היום המנהל יפחד לשלב את הבן שלי וילדים אוטיסטיים אחרים במסגרת בית הספר, כי הם ישתמשו בכל המשאבים. יש להם המון צרכים. אתם לא נותנים אפשרות לשלב ילדים אוטיסטיים אלא אם ההורים מממנים הכול. 

היו"ר זבולון אורלב:

	 גם בחוק החינוך המיוחד אין הגדרה שכזאת, לכן אי-אפשר להוסיף זאת כאן. 

איל זנדברג:

	בישיבה הקודמת נעשה ניסיון להבהיר את ההייררכיה בין שלושת הגופים: ועדת ההשמה, ועדת השילוב והצוות שמכין את התכנית היחידנית. מהדיון ההוא ומתוך הנוסח עולה שהתכנית היחידנית נבנית לפי הילד עצמו, ללא ראייה בית ספרית כוללת. המחנך הוא שעומד בראש הצוות, והוא איננו יודע את מגבלות התקציב אלא בצורה כללית מאוד. נכון שנקבע שהתכנית תיקבע לפי סעיף 20ג – התכנית של שר האוצר. אולם המחנך יודע על הכיתה שלו ועל הילד שלפניו, והוא אמור להכריע בשאלות פדגוגיות. 

היו"ר זבולון אורלב:

	 נכון, אבל הוא נועץ עם המנהל, ויש לו מידע על התקציב. 

איל זנדברג:

	קודם הבנתי שוועדת השילוב היא ששוקלת את השיקולים התקציביים, ושהתכנית היחידנית היא פרטי הפרטים. 

היו"ר זבולון אורלב:

	 התכנית היחידנית כפופה לתקציב ומתוכננת במסגרתו. בית הספר הוא מוסד אינטימי מאוד. המנהל והמחנך נפגשים כל הזמן. אין מקום לכתוב כאן קוד אתי ולקבוע מתי יתנהלו השיחות בנושא. יש להכפיף את התכנית היחידנית להחלטה אחרת, וזה כבר נעשה. 

איל זנדברג:

	לפי הבנתי התכנית היחידנית איננה אמורה לבטא את השיקול הכלכלי, אלא ועדת השילוב היא שצריכה לעשות זאת. כעת נקבע שוועדת השילוב קובעת זכאות בלבד, ולא את סוג השירותים. אלה שני דברים שונים. כך עלה בדיון הקודם. 

היו"ר זבולון אורלב:

	 ועדת השילוב איננה יכולה לקבוע את סוג השירותים הנדרשים לכל ילד. המנהל איננו מכיר את הילד היטב.

איל זנדברג:

	המחנך נמצא בוועדת השילוב. ואגב, לא תמיד יש מחנך. 

מרב ישראלי:

	השאלה היא האם ועדת השילוב קובעת את זכאות הילד בלבד, או שהיא קובעת מה החלק מהתקציב שהילד זכאי לו. לדעתי אפשר להכפיף את התכנית היחידנית להחלטת ועדת השילוב. 

רות פן: 

	הדברים נעשים כך גם בחינוך המיוחד. הוועדה קובעת זכאות, הילד נרשם לבית ספר לחינוך מיוחד, וכל הצוות בבית הספר יודע מה התקציב. 

איל זנדברג:

	אבל כאן יש שלוש הייררכיות, ולא שתיים. אי-אפשר לצפות מוועדת השמה לפי חוק חינוך מיוחד שתדע כיצד לפעול בבית ספר מסוים. אבל ועדת השילוב הבית ספרית כבר שייכת לבית ספר מסוים, אך מתחתיה יש עוד דרגה. אין בחינוך המיוחד ועדת שילוב, זהו גוף נוסף. 

רות פן: 

	אנסה להקביל את הדברים לחוק חינוך מיוחד. שם ועדת ההשמה קובעת את הזכאות ואת ההשמה – כלומר, איזה סוג של מסגרת נדרש לילד: בית ספר לחינוך מיוחד, כיתה לחינוך מיוחד בבית ספר רגיל ועוד. ועדת ההשמה איננה קובעת שהתלמיד יקבל טיפולים פרה-רפואיים או סייעת וכו'. 

בבית הספר, שמתוקצב לפי סוג התלמידים שלומדים בו, נקבעת התכנית. בית הספר יודע כמה שעות מוקצבות שם לסיוע, לעזרים וכו'. מי שכותב את תכנית הלימודים האישית, שגם היא מוגדרת בחוק חינוך מיוחד, הוא הצוות הבית-ספרי. אמנם אין לו קשר לתקציבים, אולם הוא נמצא בגבולות בית הספר והוא יודע את המגבלות. הצוות מכיר את כל התלמידים בבית הספר ויודע מהם הצרכים שלהם. 

איל זנדברג:

	זה נכון לגבי מוסד לחינוך מיוחד, אך לא לגבי בית ספר שיש בו אלף תלמידים. 

רות פן: 

	בסך הכול אין מדובר ברוב תלמידי בית הספר, אלא במיעוטם, במספר מצומצם של תלמידים שחייבים סיוע. אין מדובר ב-40%, אלא אולי ב-10% או ב-14%, וגם זה תלוי בשאלה לפי איזו מדינה מתבצעת ההשוואה. והצוות הזה, שמטפל במספר הקטן של התלמידים בבית הספר, מכיר את המשאבים שברשותו. 

איל זנדברג:

	אם גם הצוות ברמה הנמוכה ביותר מתחשב בתקציב, מדוע יש צורך גם בוועדת שילוב. מה ההבחנה ביניהן לשיטת משרד החינוך? מה עושה ועדת השילוב שלא נעשה במסגרת הצוות המטפל. אם גם הוא מתייחס לשיקולים כלכליים, אין צורך בה. 

דליה פז:

	בבית הספר יש צוות שילוב שקובע מי מתלמידי בית הספר ייכלל בתכנית. נוסף על כך, הצוות שולח מכתב להורים כדי לקבל את הסכמתם לכך. אחרי שיודעים מי נכלל בתכנית, בונים את התכנית היחידנית לכל אחד מהתלמידים. ייתכן שבמסגרת התכנית היחידנית הצוות יקבע שיש צורך בקלינאית תקשורת, אולם זו איננה מצויה כלל באזור. במקרה הזה הצורך לא יבוא לידי מימוש. 

איל זנדברג:

	כלומר, ועדת השילוב קובעת רק "זכאי" או "לא זכאי"? היחסים בין הגופים אינם ברורים. 

היו"ר זבולון אורלב:

	 לדעתי אם ארבעה מורים היו קוראים את הצעת החוק שלפנינו הם היו משיבים, כולם, שהדברים ברורים. 

צבי דוד פינקלשטיין: 

	אני מכיר ילד בכיתה ד' שאובחן באבחון פסיכולוגי, ולפי התוצאה יש לו IQ של 140. הוא עבר אבחון דידקטי וקיבל תכנית עבודה. במשך שלוש שנים הוא למד בבית ספר מסוים, רגיל, לפי תכנית לימודים שנקבעה. בכיתה ד' הוא עבר להוראה כללית. אך הוא איננו יודע לקרוא. להורים הודיעו שהתקציב נגמר. אני פוחד שההייררכייה לזכאות תהיה תלויה בכסף. 

היו"ר זבולון אורלב:

	הכול יהיה תלוי בכסף, ולעולם לא תהיה חסינות מפני החלטות מקצועיות שגויות. לפי הסיפור, מישהו עשה שגיאה. 

	ההצעה היא שבסוף סעיף 20ז(א) ייכתב: "ובמסגרת החלטת ועדת השילוב". 

מרב ישראלי:

	קביעות ועדת השילוב יהיו מעבר ל"זכאי" או "לא זכאי". הדברים יידונו במשא ומתן בין שתי הוועדות. 

היו"ר זבולון אורלב:

	 ועדת השילוב היא בית ספרית. המנהל עומד בראשה. הוא יודע מה התקציב שלו. יש לו שלוש אפשרויות: הראשונה, לא לקבל את התלמיד לבית הספר, משום שאין כלים להתמודד עמו – ואז התלמיד נשלח לוועדת השמה; השנייה, לאשר זכאות, להפנות את הנושא למחנך ולהסביר למחנך אילו כלים עומדים לרשותו; השלישית, לקבוע שהתלמיד זכאי ולא להמשיך לפעול בעניין. אם כך יקרה, מחנך הכיתה יתאים לתלמיד תכנית יחידנית שחורגת בהרבה מכל סכום שבית הספר יכול לעמוד בו ואז המנהל יחזיר את הדיון למחנך, יבקש ממנו להצטמצם ויציב לו מסגרות. 

כל עוד יש מתח והידברות בין ועדת השילוב הבית ספרית לבין צוות התכנית היחידנית, הדברים יעובדו וייפתרו. אלה עובדות החיים בתוך בית הספר. אינני בטוח שיש להגדיר כאן בדיוק את הגבולות בין שני הצוותים. יש להגדיר את התפקידים שלהם: תפקידה של ועדה אחת לקבוע זכאות ותפקידה של ועדה אחרת לקבוע תכנית יחידנית, והכול במסגרת התקציב של בית הספר. 

	בבתי ספר שבהם המנהל דומיננטי יותר, הוא יגדיר למחנך את הדברים לפרטי פרטים; ובבתי ספר אחרים, שם המחנך דומיננטי יותר, הוא יהיה המוביל. זה תלוי בהרבה תנאים: כמה ילדים משולבים יש בבית הספר, האם בית הספר מיומן בכך, האם המנהל חדש והמחנך ותיק או להפך וכו'. לדעתי איננו חייבים להגיע להגדרות. יש לקבוע את המסגרת. 


רונית פלדה:

	התכנית החינוכית האישית תקבע מה הילד זכאי לקבל ומה הוא איננו זכאי לקבל? 

היו"ר זבולון אורלב:

	כן, אולם זאת בהתאם למציאות בבית הספר – היקף המשאבים וכו'. 

מרב ישראלי:

	אני מסכמת את סעיף 20ב: שירותי הסיוע יישארו כחלק מהסעיף, ויש למצוא ניסוח שיבהיר שהכול כפוף לצורכי הילד. 

היו"ר זבולון אורלב:

	המילים "לפי פרק זה" מבהירות שאין מדובר בשירותים שכל ילד זכאי להם באופן אוטומטי. לכן החשש איננו קיים. 

	אני עובר לקרוא את סעיף 20ג. 

מרב ישראלי:

	המילה "אופן" היא לפי בקשת נציג משרד המשפטים. 

	סעיף 20ד נוגע לוועדת השילוב. נקבע שבוועדת השילוב יהיה פסיכולוג חינוכי או יועץ חינוכי. נציגת השירות הפסיכולוגי העירה בדיון הקודם שאם שני בעלי המקצוע קיימים בבית הספר, על שניהם להיות חברים בוועדה. 

רות פן: 

	אנחנו בכלל מעדיפים ששני בעלי המקצוע יהיו. 

ראובן אש:

	האם לפי הכתוב כאן פסיכולוג חינוכי חייב להיות חבר בוועדת השילוב? אם לא, לדעתי זה רצוי. בכל בית ספר יסודי, לפחות, וגם בהרבה בתי ספר על יסודיים, יש היום פסיכולוג חינוכי. אם לא, יש לכתוב שפסיכולוג חינוכי, אם יש כזה בבית הספר, ישתתף בוועדה. 

היו"ר זבולון אורלב:

	 די בכך שבבית ספר אחד במדינה אין פסיכולוג חינוכי, כדי שלא יהיה אפשר לחייב זאת. 

מרב ישראלי:

	אם כן יש לכתוב: פסיכולוג חינוכי ויועץ חינוכי, אם ישנם במוסד הרגיל, או לפחות אחד מהם. אבדוק את הנוסח. אם אין במוסד פסיכולוג ויועץ, יהיה בוועדה יועץ מבחוץ. 

איל זנדברג:

	לגבי הדרישה למחנך, אני מזכיר שלילדים חדשים שייקלטו בבית הספר אין עדיין מחנך. 


מרב ישראלי:

	בתחילת השנה יודעים איפה התלמיד משובץ. 

איל זנדברג:

	אחת ההנחות הייתה שההורים יוכלו לבחור בין בתי ספר שונים לפי התכניות שיוצעו להם. זה לא נאמר בחוק אך זו הייתה אחת מההנחות של ועדת החינוך והתרבות. כלומר, הדברים ייעשו הרבה לפני תחילת הלימודים. 

מרב ישראלי:

	אפשר לכתוב: "מחנך הכיתה של התלמיד". זה עניין של ניסוח. 

דורית מורג:

	אפשר לכתוב "עתיד ללמוד" כדי להימנע מבעיות. 

אילה טל-אל:

	כתוב כאן שוועדת השילוב תזמין את הורי התלמיד. זה לא נשמע לי די מחייב. 

מרב ישראלי:

	הניסוח הוא לפי סעיף 9(ב) בחוק חינוך מיוחד. 

גל בכר:

	באופן כללי אני מבקשת לומר שלילדים אוטיסטיים, כמו שלנו, החוק איננו נותן שום מענה. ילד שזקוק לסייעת במשך כל שהותו בבית הספר, גוזל בעצם את כל התקציב. אין בחוק הגנה מפני החזרת ילד שכזה לחינוך המיוחד, בגלל הבעיה התקציבית. היום רק הורים בעלי אמצעים שולחים את ילדיהם לשילוב. שום דבר איננו מסייע להורה שאין לו כסף לשלוח את הילד לשילוב. 

	אני נוכחת בדיוני הוועדה, אנחנו נמצאים כעת לפני השלב הסופי. אינני טוענת שאין תועלת בחוק, אבל אני מציעה סעיפים ספציפיים שמתייחסים ללקויות. חייבים להגן על הילדים. מדובר במיעוט קטן בבתי הספר, אך בכל פעם שומעים שוב על 40% האחוזים. 

היו"ר זבולון אורלב:

	אפשר לתקן את חוק החינוך המיוחד או את הצעת החוק הזאת, שיהיה חוק התלמידים האוטיסטיים. החוק הזה איננו עוסק בלקויות מסוימות. זהו חוק מסגרת שמאפשר שילוב ילדים. אין מקום לשבץ בו רשימה של הלקויות והזכאויות שלהן. 

גל בכר:

	יש הגדרות כאלה בחינוך המיוחד. 

היו"ר זבולון אורלב:

	אך לא בחוק. את הצעת החוק הזאת יש להשוות לחוק החינוך המיוחד. 


תמר אגמון:

	הוזכרו כאן היקפים של תלמידים בעלי צרכים מיוחדים. מדובר בפחות מאחוז אחד של האוכלוסייה. 

היו"ר זבולון אורלב:

	 אני מבקש להבהיר: לא יהיו כאן רעים וטובים. לא אצביע על הבאת החוק לקריאה שנייה ושלישית אם תהיה התנגדות. לא יהיה כאן חבר כנסת רע והורים טובים. אני לא מסכים לחלוקה הזאת. 

	 מן הדברים שנאמרו השתמע שיש לפתור את הבעיה של האחוז האחד. הצעת החוק לא נועדה לפתור את בעייתו של האחוז האחד, אלא מטרתה "לשים רגל בדלת". וגם במתכונת הרזה והמצומצמת הזאת הממשלה מתנגדת לה, ולכן אינני בטוח שתעבור. 

	מעבר לכך, אם ביום ההצבעה הכנסת לא תוצף ב-300 הורים, שיבואו אל חברי הכנסת – עשרה הורים על כל חבר כנסת, הצעת החוק לא תעבור. 

תמר אגמון:

	מוצדק לחוקק חוק גם לגבי אחוז אחד. 

רות פן: 

	מדובר בהרבה יותר מאחוז אחד.

היו"ר זבולון אורלב:

	 המחלוקת הזאת איננה רלוונטית. בכל מקרה אין מדובר בחוק הזה. ואני חוזר ואומר: אינני ממהר – אם הגופים אינם מעוניינים בחוק, אני מוכן לנעול את הישיבה. 

	אני מסכים לעוד דבר, ואמרתי זאת בעבר: אם אקבל מכתב מכל הארגונים, ובו הדרישות הספציפיות וכן גם התחייבות לשאת באחריות אם החוק ייפול – אסכים לתקן לפי הדרישות. אני מסכים להיות גיבור וליפול. טוב ליפול בעד החינוך המיוחד. השאלה היא האם רוצים להיות גיבורים או שהמטרה היא להעביר חוק. אם ייטען לפניי שהצעת החוק הנוכחית איננה פותרת שום בעיה, ותהיה בקשה לתקן אותה, וחוץ מהבקשה תצורף הודעה כי הגופים נושאים באחריות להעביר את החוק ושאם החוק לא עובר הגופים הם האשמים בכך – אולי אשקול את הדברים. אקריא את המכתב הזה במליאה. ואגב, האוצר ישמח – כי כך החוק ייפול ללא שום ספק. 

מלכי איציק:

	אני מבקשת לשאול את גב' פן מה יקרה לילד בעל נכות קשה. 

היו"ר זבולון אורלב:

	 נמאס לי. אני מבקש שגב' איציק לא תמשיך לשאול את שאלתה. אני מבהיר שהכול תלוי במשאבים שיעמדו לרשות משרד החינוך. גב' איציק תוכל להשלים את שאלתה בסוף הדיון, אחרי ההצבעה, אם יישאר זמן לכך. 

תרצה ליבוביץ':

	האם על-פי סעיף 20ג השר יוכל לקבוע זכאויות מסוימות ללקויות מסוימות?

היו"ר זבולון אורלב:

	 אין הגבלה בעניין. הוא יכול לעשות כל דבר. 

מרב ישראלי:

	הוא יוכל לקבוע זכאויות לילדים אוטיסטיים, למשל.

רות פן: 

	גם היום קבועים קריטריונים. 

היו"ר זבולון אורלב:

	 יכול להיות שבמסגרת התכנית הזאת ייקבעו קריטריונים. אולי ההורים לילדים האוטיסטיים יהיו לובי חזק, ושר האוצר יקבע סייעת צמודה לילדים בעלי לקות שכזאת? זה ייתכן. היום זה בלתי אפשרי. הצעת החוק הזאת לפחות פותחת פתח לפגישה בין ההורים לילדים האוטיסטיים לשר האוצר, ולניסיון להשפיע עליו. אולם חלק מההורים אינם מבינים זאת, לצערי. 

	אני מתנצל שאין לי סבלנות לדברים. התקיימו כבר עשר ישיבות, נדמה לי, ובכל פעם שומעים את אותם דברים. בכל פעם נותנים לי הרגשה שיש צדיקים ויש רשעים. אינני מוכן לקבל את החלוקה הזאת. 

אילה טל-אל:

	יש כאבים. 

היו"ר זבולון אורלב:

	 גם לי יש כאבים. לא יהיו כאלה שכואב להם וכאלה שלא כואב להם. לא אביא את החוק למליאה במצב הזה. הגופים השונים יצטרכו למצוא חבר כנסת אחר שיעשה זאת, שיעבוד 20 שעות על הנושא. 

גל בכר:

	קשה לי עם האיומים. אינני מביעה הסתייגות כדי שיאמרו שהחוק לא יעבור. 

היו"ר זבולון אורלב:

	אנחנו עומדים לפני סיום המושב, ומנסים להזדרז ולקדם את הצעת החוק, אך ללא הועיל. אם כן, נשב עוד עשר ישיבות. השבוע הכנסת לא עובדת, אולם כינסתי היום את הישיבה כדי לסיים את הנושא לפני סוף המושב. אם הטיפול הצעת החוק לא יסתיים היום, נצטרך לחזור לדון בה רק בחודש מאי – ומי יודע מה יהיה אז. ייתכן שעד אז יכריזו על בחירות, וכידוע אין מביאים הצעות חוק לפני בחירות. כך נגיע לכנסת השש-עשרה. 

	הנציגים רואים את הדברים ראייה חד צדדית. הם אינם מודעים לבעיות שבהעברת חוק. יש להבין את התמונה הרחבה. אני מבקש מהנוכחים לצאת לרגע מהבעיות האישיות הקשות שלהם – שאני מזדהה עמן מאוד ולמענן אני נאבק – ולראות את הבעיה הכללית. מטרת החוק לתת לגיטימציה לדברים, לקבוע נורמה חוקית של שילוב. החוק לא יפתור את הבעיה הפרטית. אולי הוא יקל עליה במעט. אינני מסתיר את הדברים, אלא אומר אותם בכנות. אחרי שהחוק יעבור, יחל המאבק על התקציב. המספריים בידיו של שר האוצר. הוא יגזור את התקציב. למען האמת, אינני חושב שמחר בבוקר הבעיות ייפתרו, אבל השינוי ייתן פלטפורמה למאבק. בלעדי הצעת החוק, אין מקום למאבק. אי-אפשר לצפות ממנה ליותר מזה. אם יעמיסו עליה פרטים נוספים, היא לא תעבור. גם כך אינני בטוח שהיא תעבור. 

גם אחרי שנצביע על הצעת החוק היום בוועדה, אורה ליועצת המשפטית שלא להניח אותו במליאה, משום שאני אמור להיפגש עם האוצר בשבוע הבא. וייתכן שלמרות ההצבעה בוועדה היום, אחזיר את הצעת החוק לוועדה אחר כך. 

כל מה שהנציגים רוצים – גם אני רוצה. אין בינינו מחלוקת. המחלוקת היא בשאלה הפוליטית מה יכול לעבור במליאה ומה לא יכול לעבור. בנושא הזה חייבים לסמוך עליי. אם לא, לא אפעל. לא אהיה שליח של אנשים שאינם סומכים עליי. הנציגים צודקים בטענותיהם, אבל הצעת חוק שתכלול אותן לא תעבור במליאה. מה ההנאה בכך? 

ואני חוזר ואומר, אם לא תהיה מלחמה בחירוף נפש גם על הצעת החוק כמות שהיא – 
ואתם לא כל כך מסכימים לה – הדברים לא יתקדמו. לא אצליח לשכנע את המליאה בכוחי שלי. אמנם בקריאה הטרומית ובקריאה הראשונה הצלחתי להעביר את הצעת החוק נגד הממשלה ברוב מרשים, אבל בקריאה השנייה והשלישית הדברים נראים אחרת. כאן הממשלה תהיה תקיפה. אם לא ילחצו חזק על כל חבר כנסת שיהיה במליאה, החוק לא יעבור. הגופים יצטרכו לחלק ביניהם את חברי הכנסת וכו', וממש להקים מטה בכנסת. 

מלכי איציק: 

	כדי שנוכל להרגיש שותפים, ומשום שהיום שוב נקבו בנתון 40% אני מבקשת להבין האם יש משהו בחוק שמוודא שהכסף שמוקדש לילדי החינוך המיוחד אכן יישמר להם ויגיע אליהם? אני מבקשת שגב' פן תסביר זאת. 

מרב ישראלי:

	ההגדרה של "ילד משולב" קובעת: "ילד בעל צרכים מיוחדים". עד כמה שאני מבינה ל-40% מהילדים שהוזכרו קודם אין צרכים מיוחדים. 

היו"ר זבולון אורלב:

	 העובדה שהמורים ציינו שכ-40% מילדי הכיתה הם בעלי צרכים מיוחדים איננה מעלה ואיננה מורידה. יש ועדה בית ספרית, והיא פועלת על-פי הנחיות מקצועיות. יש ויכוח האם מדובר ב-6%, או ב-10% או ב-14%, אבל זה בערך ההיקף, והעובדה שהמחנכים אומרים אחרת איננה משנה. 

מרב ישראלי:

	לגבי הסיפה של סעיף 20ד(א): על-פי הסעיף העוסק בוועדת ההשמה בחוק חינוך מיוחד, הוועדה רשאית לשמוע את הילד. בדיונים הקודמים הוחלט לנסח לפי סעיף זה. אולם הוחלט גם שהוועדה תשמע את הילד. 

רות פן:  

	לדעתי יש לכתוב "רשאית" ולא "חייבת". לא תמיד שומעים את הילדים. 

היו"ר זבולון אורלב:

	 אפשר לכתוב "רשאית לשמוע את התלמיד אם רצונו בכך". 


לימור סולומון:

	ילד קטן לא יביע רצון להישמע בוועדה. היום, בהתאם לאמנה, קובעים השתתפות של ילדים בכל הליך שכזה, אך מצוין בפירוש שיש לעשות זאת בהתאם לגילו ולמידת התפתחותו. לא תמיד הילד יוזמן להיות בדיון הוועדה פיזית, לפעמים המורה ימסור את דבריו לוועדה אחרי ששוחח עמו, או שהילד יבטא את דבריו בכתב. יש כל מיני דרכים לכך. אני מציעה לכתוב: "תשמע את הילד בהתאם לגילו ולמידת התפתחותו". 

רות פן: 

	זו יכולה להיות גם טראומה לילד. 

לימור סולומון: 

	אני חוזרת ואומרת, הילד לא חייב לעמוד לפני הוועדה. המשמעות של "תשמע" היא גם קבלה של מסמך בכתב. 

איל זנדברג:

	שימוע אכן יכול להיות בכתב, ככלל. אבל המשמעות הטבעית היא התייצבות לפני הוועדה. 

היו"ר זבולון אורלב:

	איך יישמע ילד שעולה מגן ילדים לכיתה א'?

לימור סולומון:

	המחנכת יכולה לשוחח עמו, לדבר אתו על מעבר לכיתה רגילה ולמסור את דבריו. 

תרצה ליבוביץ':

	החשש הוא שאם הדברים לא יירשמו נכון הילדים הגדולים יותר לא יישמעו. 

בתיה קראוס:

	בוועדות ההשמה אין לילדים רשות להגיע. לפעמים אנחנו, נציגי הורים, מבקשים שהם ייכנסו, ולפעמים ההורים מבקשים זאת. זה מאוד נוח למערכת. 

רות פן: 

	יש רשות לשמוע את הילדים. 

היו"ר זבולון אורלב:

	 לדעתי אין מקום לחייב לשמוע את הילד בכל גיל ובכל מצב.

תרצה ליבוביץ':

	לא מדובר בהליך פלילי, ואין כאן סדרי דין קבועים. לדעתי העיקרון חשוב: חשוב להבהיר שדעתו של הילד תישמע, ושתינתן לו הזדמנות להתבטא. 


היו"ר זבולון אורלב:

	 לכן כותבים "רשאית לשמוע". אלה מחנכים, וכאמור זה איננו הליך פלילי – האם לא סומכים עליהם? ייתכן שהרבה ילדים אינם נשמעים היום, אך האם מישהו מערער על כך? נניח שלא שומעים שום ילד, מישהו מערער? מי קובע שרצוי לשמוע את הילד? מה הסמכות המקצועית של עו"ד סולומון, למשל, לקבוע שרצוי לשמוע את הילד? אני אינני מעז להחליט החלטה שכזאת. 

לימור סלומון:

	זה איננו נושא מקצועי. ההחלטה הכללית של האמנה הבין-לאומית היא שיש לשמוע את הילד בכל הליך שנוגע לו. האם בוועדת החלטה בשירותי העבודה קל יותר לשמוע ילדים? גם שם תהיה הנחיה שיש לשמוע אותם. 

דליה פז:

	כשרושמים ילד לבית הספר ברשות המוניציפלית, שומעים את רצונו? 

איל זנדברג: 

	אפשר להחליט על איזון ביניים, ולקבוע שהוועדה תשמע את הילד אלא אם כן החליטה שמפאת גילו ורמת התפתחותו היא איננה יכולה לעשות זאת. נכון שזה יסרבל את ההליך. 

דורית מורג:

	במקרה כזה ניאלץ להתדיין ולהחליט במקרים רבים האם היה מקום לשמוע את הילד או שלא היה צורך בכך. 

היו"ר זבולון אורלב:

	 אני מציע להיצמד למינוח הקיים בחוק החינוך המיוחד. שם כתוב "רשאית", וכך ייעשה גם כאן. העוסקים בדבר הם מחנכים שרוצים את טובת הילד. 

	 אפשר גם להציע הצעת חוק לשנות את חוק החינוך המיוחד. אילו הייתי המחנך של ילד בן 16 הייתי רוצה לדבר אתו לפני קבלת ההחלטה. 

רות פן: 

	אך ילדים קטנים יותר יכולים לטעון שכלל אינם רוצים שמורה לחינוך מיוחד תטפל בהם. 

לימור סולומון:

	אין הכרח לקבל את עמדתו של הילד, אבל צריך לשמוע אותו. 

איל זנדברג:

	אפשר לכתוב "הוועדה תשמע… אלא אם כן סברה…".

היו"ר זבולון אורלב:

	 ומי יקבע זאת? לשם כך יש לכתוב שהוועדה מוסמכת לקבוע האם לשמוע את הילד. בסופו של דבר יוגשו עתירות לבג"צ בדרישה לשמוע את הילדים. 


איל זנדברג:

	אם חושבים שנכון לשמוע את הילד באחוז ניכר של המקרים, אפשר להשתמש בניסוח שהצעתי. כך מבהירים שמדובר בנושא חשוב. אם נכון לשמוע רק מעט מהילדים הרי שהתועלת איננה עולה על הסרבול הביורוקרטי.

היו"ר זבולון אורלב:

	לדעתי מספר הילדים שיהיו בני 16 כשיעברו לתכנית השילוב יהיה נמוך בהרבה מהילדים שיעברו בכיתות א'-ד'. זאת הערכתי. לכן הגילים המבוגרים יותר פחות רלוונטיים כאן. 

	האם אפשר לכתוב בחוק את המילה "מומלץ"?

איל זנדברג:

המילה "רשאית" מתאימה לצורך הזה. 

רפי פוירשטיין:

	בסופו של דבר ההורים מייצגים את הילד, גם אם יש קונפליקט בין הילד להורים – וכפי שיו"ר הוועדה אומר מדובר בטווח גילים צעיר. זוהי ועדה חינוכית פדגוגית, ונראה לי שאפשר לסמוך עליה. 

דורית מורג:
	
	גם המחנך נמצא בדיון. 

היו"ר זבולון אורלב:

	 האם אפשר לכתוב "הוועדה תשקול לשמוע"?

מרב ישראלי:

	זאת המשמעות של "רשאית". 

היו"ר זבולון אורלב:

	אם מבחינה משפטית, משמעותה של המילה "רשאית" היא "תשקול" וכן היא נתפסת כהמלצה, אני תומך בניסוח זה. 

איל זנדברג:

	הוועדה איננה יכולה להתעלם מהאמירה, אבל זאת איננה חובה. הוועדה גם איננה צריכה לנמק מדוע בחרה שלא לשמוע את הילד. 

דורית מורג:

	בניגוד לוועדות אחרות, הוועדה הזאת קרובה לילד. זוהי ועדה בית ספרית. המחנך שותף לוועדה. במסגרת הבעת העמדה שלו, עליו להתייחס לשאלה האם שיתף את הילד או לא שיתף אותו. ההוראה "רשאית" מספיקה לדעתי. אם יתקבל הנוסח האחר נתווכח כל העת האם ההליך התקיים כיאות בכל הנוגע לשמיעת הילד. 

	את ההורים שומעים בכל מקרה, אלא אם כן הם פסולי דין. 

היו"ר זבולון אורלב:

	 אם כן נשאר הניסוח "רשאית לשמוע את הילד". 

מרב ישראלי: 

	בסעיף 20ד(ב) הוספו המילים "בהתאם לתכנית השילוב שנקבעה לפי סעיף 20ג". אני מבהירה שסעיף 20ג מתייחס לתכנית הכללית. 

היו"ר זבולון אורלב:

	 אם האוצר לא יסכים עמי אגיש הסתייגות להצעת החוק ואבקש שסעיף 20ג יימחק. נציג האוצר נעדר בשלב זה מהדיון. הוא בוטח בי כנראה, ויש לו סיבה לעשות כן. אני לא גונב סוסים. אני חוזר על הדברים, והם נאמרו גם בנוכחות נציג האוצר: היום הצעת החוק תאושר לקריאה שנייה ושלישית, אולם אני אבקש מהיועצת המשפטית שלא להניח את החוק על שולחן המליאה, עד אשר אורה לה לעשות כן. 

	נכון שהדרך היא שלא להצביע על הצעת החוק עד אשר היא בשלה לעלות למליאה. קבעתי את הדיון להיום משום שכבר נקבעה לי ישיבה עם האוצר, אולם היא נדחתה, יום לפני המועד שהייתה אמורה להתקיים בו. הישיבה הבאה עמי נקבעה ליום 10 במרץ. המושב מסתיים ביום 13 במרץ ואני חושש שבשבוע האחרון לא יאפשרו הצבעות לקריאה שנייה ושלישית. אתי לא עושים תרגילים, ולכן נצביע היום על הצעת החוק. אם האוצר לא יתפנה לדון עמי בנושא בשבוע הבא, אעלה את ההצעה למליאה. אם ההורים יתגייסו למענה, יהיה חוק. אם לא – לא יהיה חוק, ואני אפול. יש צורך בהתגייסות בין-לאומית. אני מציע לנציגים להתחיל כבר כעת לחלק ביניהם את חברי הכנסת. היום האחרון של המושב הוא 13 במרץ ולכן אני מציע להקים מטה כבר מהיום. יש להקים צוות לכל מפלגה. 

מרב ישראלי:

	אני עוברת לסעיף 20ד(ג). אני מזכירה שלוועדת השילוב בלבד הסמכות לקבוע זכאות. לגבי הערר אני מזכירה שהוחלט שיהיה ערר לוועדת השמה בלבד, ולא לשתי ערכאות. החלטת ועדת ההשמה תהיה סופית. 

היו"ר זבולון אורלב:

	 האם גם תלמיד רשאי לערור?

מרב ישראלי:

	כן, זה כמו ערר. 

היו"ר זבולון אורלב:

	 אני מבין שאין התנגדות לכך. אני מקבל את הניסוח. 

לימור סולומון:

	חסרות כאן המילים "או מי מטעמם". המילים מופיעות במקום אחר בפרק זה. בסעיף 20ד(א) כתוב "מי מטעמם", למה לא בערר? 


היו"ר זבולון אורלב:

	 אי-אפשר שבחוק אחד יהיו שני הליכים. אני מפנה לסעיף 13(א) לחוק חינוך מיוחד. האם עד עתה הייתה בעיה בערעורים? הנציגים אומרים שככל הידוע להם לא היו בעיות, ואין סיבה ליצור אותן. 
	
	יש גם הבדל בין הגשת ערר לבין הופעה לפני הוועדה. 

מרב ישראלי:

	זה הניסוח גם לגבי ועדת ההשמה. גם שם נכתב "הוועדה תזמין את הורי הילד ותאפשר להם או למי מטעמם להשמיע את טיעוניהם". אבל את הערר עצמו רק ההורה יכול להגיש. 

לימור סולומון:

	האם המשמעות היא שמי שעובר את כל ההליך לא יכול לפנות לוועדת השמה כרגיל? 

היו"ר זבולון אורלב:

	ועדת ההשמה לא תוכל לקבוע זכאות לשילוב. היא תוכל לקבוע זכאות לחינוך המיוחד בלבד. אם מישהו קיבל תשובה שלילית בוועדה הבית ספרית לגבי הזכאות לשילוב, הוא עורר לוועדת ההשמה על שילוב בבית הספר. וחוץ מזה הוא יכול לבוא לפני ועדת ההשמה ולבקש להשתבץ בחינוך המיוחד.

מרב ישראלי:

	בסעיף 20ו לא נעשה שינוי. בסעיף 20ז הייתה תוספת, לבקשת גב' קראוס כמדומני. כמו כן בתחילת הדיון הוחלט להוסיף גם "לפי החלטת ועדת השילוב" בסוף סעיף קטן (א).

	בסעיף 20ז(ב) בוצע שינוי בניסוח. אני קוראת את הסעיף. לדעתי כאן יש מקום לקבוע שהילד יהיה נוכח בדיון. 

תרצה ליבוביץ':

	נכון. אך מדוע לא לקבוע כך גם לגבי הסעיף הקודם? 

היו"ר זבולון אורלב:

	 הסעיף ההוא נגמר. הניסוח כאן מקובל על אנשי משרד החינוך, ולכן אני מאשר אותו. אני מעדיף את השיקול הפדגוגי על פני השיקול המשפטי. 

תרצה ליבוביץ':
	
	מבחינתנו אין מדובר בשיקול משפטי. 

היו"ר זבולון אורלב:

	 עו"ד ליבוביץ' לא עוסקת בחינוך. אני מזדהה עם העמדה המשפטית, ותומך בזכויות הילד. אך לדעתי כאן יש להעדיף את השיקול הפדגוגי, הענייני, את השכל הישר. 


מרב ישראלי:

	בנוסח הקודם הייתה אפשרות לשמוע גורמים נוספים, או מי שהשר קבע לעניין זה בתקנות. האם יש צורך בכך? 

דליה פז:

	לדעתי לא. די שהוכנסה התייחסות לאיש מקצוע נוסף, אם נדרש. 

מרב ישראלי:

	בסעיף קטן (ג) נוספה בעצם הגדרה לתכנית חינוכית יחידנית לפי מה שנדון בישיבה הקודמת. סעיף 20ח מכיל פירוט של ההערכה המסכמת, גם כן בעקבות הדיון. שני הסעיפים מנוסחים לפי חוק חינוך מיוחד. 

דליה פז:

	בניגוד לחוק חינוך מיוחד, שם יש תכנית של כל תחומי התפקוד של הילד, בתכנית השילוב הילד מקבל טיפול בתחומים ספציפיים. לכן יש לכתוב "תכנית המתארת את רמת תפקודו בתחום שבו יטופל". אם תכנית השילוב מסייעת בקריאה, היא איננה מתארת את התפקוד במתמטיקה. 

רות פן: 

	רמת תפקוד כוללת את הכול: את יכולתו של הילד לאכול, להתלבש, לנסוע באוטובוס לבד וללמוד. זה מה שנעשה בחינוך המיוחד. הילד המשולב לא תמיד זקוק להערכה שכזאת. 

מרב ישראלי:

	אפשר לכתוב "…רמתו של הילד המשולב בעת הכנתה". 

דליה פז:

	לפעמים ילד צריך הוראה מתקנת בקריאה בלבד. אין צורך לבדוק את הכישורים החברתיים שלו או כישורים אחרים. אלה אינם נבדקים כלל. אם נתחיל לבדוק, תהיה בעיה. 

	לא תמיד מדובר ברמה לימודית בלבד, לפעמים יש בעיות רגשיות וניתנת תמיכה בתחום הרגשי בלבד. 

היו"ר זבולון אורלב:

	אחת ההבחנות הגדולות בין ילדים בחינוך המיוחד לילדים בחינוך המשולב, היא שלילדים בחינוך המשולב אין בעיות גדולות וכוללות. יש לילד בעיה ספציפית שצריך לטפל בה. 

דליה פז:

	אתן דוגמה: ילד בכיתה ד' שאיננו יודע חשבון זקוק להוראה מתקנת בחשבון. ולכן יש לבדוק את רמת הידיעות שלו רק בחשבון. אלה תחומים ספציפיים. 

בת שבע שליט:

	תכנית חינוכית יחידנית מציעה תכנית עבודה לימודית בכיתה הרגילה. אין בה הערכה של היכולת האינטלקטואלית או האחרת של התלמיד. האם באים לתכנית עם הערכה? למה כתוב כאן "תכנית חינוכית" ולא "תכנית לימודית"? 

היו"ר זבולון אורלב:

	 כי המונח "חינוכית" כולל יותר מרכיבים. זוהי המילה הרחבה ביותר. 
	
	אם כן אחרי המילה "רמת תפקודו" יש להוסיף: "בתחומים שיטופל". 

לימור סולומון:

	התכנית קובעת במה הילד יטופל. 

דליה פז:

	נכון, והיא גם קובעת את רמתו בתחומים אלה.
 
רפי פוירשטיין:

	האם השירותים המיוחדים שמופיעים בסעיף 20ב נכנסים לסעיף 20ז, לסעיפים קטנים (א) עד (ג) שלו?

היו"ר זבולון אורלב:

	 בוודאי. 

איל זנדברג:

	נפתרה בעיית הערר הכפול, אך האם לא נוצר מצב בלתי אפשרי שוועדת ההשמה מפנה לוועדת השילוב, ואחר כך דנה בערר על החלטתה?

מרב ישראלי:

	לא, כי היא לא מפנה להחלטה לזכאות. ההפניה טכנית. היא מבטאת החלטה על שילוב במוסד רגיל, אך לא מתארת את דרך השילוב. ייתכן שהילד מתאים לשילוב, כך לפי החלטת ועדת ההשמה, אך לא בטוח שהוא זקוק לתכנית מיוחדת, ייתכן שהוא יזדקק לשילוב בלי שום סיוע. 

אילה טל-אל:

	אני מציעה שההורים יקבלו סיכום בכתב של המלצות הוועדה, כדי שהם יוכלו להשוות אותו להערכה המסכמת בסוף השנה. 

דליה פז:

	יש תכנית כתובה. בחוק כתוב שביום ההורים הראשון התכנית תימסר להורים. אין מניעה שהתכנית היחידנית תגיע לידי ההורים. 

היו"ר זבולון אורלב:

	 נוסיף זאת בסעיף 20ז(ג). 

	אני קורא את סעיף 4, סעיף התחילה. סוף סוף הגענו לפסקה שבה עצרנו בפעם הקודמת. אני מציע שהתחילה תהיה שנת תשס"ג. 


רות פן: 

	כשיעבור החוק נבדוק מחדש את כל ההנחיות לשילוב שכתובות היום בחוזרי המנכ"ל. אינני יודעת מה יהיה היקף השינויים. יהיה צורך בחוזרי מנכ"ל חדשים. הדבר אורך זמן-מה. אני חוששת שעד יום 1 בספטמבר לא נספיק לעבור את כל תהליכי הבדיקה, האישור וההפצה של חוזרי מנכ"ל. אני מכירה את המערכת. 

לימור סולומון:

	החוק הרי לא יעבור עד יום 1 במרץ. 

היו"ר זבולון אורלב:

	 אם ייכתב: "תחילת חוק זה בתשס"ג ולא יאוחר מתשס"ד", מה המשמעות? 

איל זנדברג:

	הניסוח הזה איננו ברור. 

מרב ישראלי:

	האם אפשר להתחיל להפעיל את החוק באמצע שנת הלימודים? 

דורית מורג:

	לא, מדובר בקבלה לבית ספר ובבניית מערך סיוע. 

מרב ישראלי:

	אם כן, ברור שהחוק צריך להיכנס לתוקף קצת לפני תחילת שנת הלימודים, כי צריך לשבץ את הילדים. 

רות פן: 

	נכון. בכל מקרה תכנית השילוב שקיימת היום תימשך. כדי שההנחיות יהיו ברורות וכדי שחוזר המנכ"ל יהיה מסודר וכדי שנתחיל לעבוד – אני מבקשת שהתחילה תהיה שנת תשס"ד. 

היו"ר זבולון אורלב:

	החשש שלי הוא שהמערכת "תירדם" עד שנת תשס"ד.

דליה פז:

	המערכת עובדת כל הזמן. 

רות פן: 

	זה הזמן הנדרש לנו כדי לבצע את השינויים במשרד. כדי להעביר חוזר מנכ"ל יש יחידות ואגפים רבים שצריכים לאשר את הדברים מבחינת דרכי העבודה שלהם. ייתכן שלא יחול שום שינוי מהמצב היום, אך ייתכן שיהיו שינויים מפליגים. 


צבי דוד פינקלשטיין:

	בחוקים רבים, גם בעולם, קובעים טווח של שנים, אך התחילה היא קרובה. אני מזכיר גם שבחוזר מנכ"ל 96 הוציאו חוזר ביניים. 

היו"ר זבולון אורלב:

	 אין כאן התחלה הדרגתית. 

	גב' פן חוששת שהמערכת לא תהיה מוכנה בתחילת שנת תשס"ג מבחינה מקצועית וארגונית. לטענתה נדרשים לה 7-8 חודשים כדי להתארגן. 

מלכי איציק:

	צריך להתחיל להתייחס לילדים שבמערכת, להתחיל לגלגל את הדברים. בתכנית שקיימת היום אין כלום. אנחנו מצפים ליותר. 

היו"ר זבולון אורלב:

	היום יש בתכנית 80 אלף שעות. 

דליה פז:

	יש פן נוסף שצריך להתייחס אליו: בהצעות החוק נכללים גילאים שתכנית השילוב לא פועלת בהם כלל היום: גילאי 3 וגילאי י'-י"ב. כאן יש להכין את המערכת מבראשית. זה בעייתי מאוד. 

בת שבע שליט:

	לדעתי כדאי להתחיל עם הדברים בהקדם האפשרי. בהתחשב בכך שיש קבוצה גדולה של ילדים שכבר משולבים, אפשר להתחיל לפעול לגביהם. 

היו"ר זבולון אורלב:

	 אי-אפשר להחיל את החוק הזה בהדרגה. אם הוא קיים, הפתרון לילד בן שלוש צריך להיות זהה לפתרון של ילד שנמצא במערכת. אין כאן הבחנה בין ילדים חדשים לילדים שנמצאים במערכת. 

רות פן: 

	כאמור, החוק כולל קבוצות גיל נוספות. משרד החינוך איננו מתוקצב לכך בשלב זה. אם יהיה צורך להחיל את החוק במסגרת התקציבית של שנת 2002, המעט שיש יימתח גם לגילאי 3-4 וגם לקבוצות הגיל בכיתות י'-י"ב. 

היו"ר זבולון אורלב:

	 כלומר מכיוון שראשית שנת תשס"ג היא בשנת התקציב 2002, התקציב לכך כבר קבוע – הכנסת הצביעה עליו לפני כחודש. 

תרצה ליבוביץ':

	אני מציעה שגם אם החוק ייכנס לתוקף בשנת תשס"ד ייקבע מועד מוקדם יותר לסיום התכנית. 

היו"ר זבולון אורלב:

	 מקובל עליי. אני מוכן להציב בחוק תחנות זמן, והביצוע יהיה בשנת תשס"ד. 

	האם ועדות ההשמה הישירות יכולות להיות בשנת תשס"ג? כוונתי לתיקון סעיף 7 הקיים? 

רות פן: 

הן כבר מתחילות. כעת מתחילים להפעיל את ועדות ההשמה לשנת תשס"ג. אבל לא נצליח להכין ההנחיות בחוזר המנכ"ל.

היו"ר זבולון אורלב:

	 לגבי התיקון בסעיף 7, בפסקה (א1)(1) – האם אפשר לקבוע שהכללים יוגשו לאישור הוועדה בתוך חצי שנה מיום פרסום החוק? 

רות פן:  

	זה אפשרי. 

מרב ישראלי:

	אם כן ייכתב "השר יקבע". 

היו"ר זבולון אורלב:

	בנוגע לסעיף 20ג: כמה זמן יידרש לשר, בהסכמת שר האוצר, לקבוע תכנית לשילוב ילדים בעלי צרכים ואת אופן הקצאת המשאבים? 

דליה פז:

	נהיה ערוכים לכך שנה מיום ששר האוצר יקבע את המסגרת התקציבית שנקבל. אם החוק מחייב לתת שירותים לכיתות י'-י"ב ולילדים בני שלוש-ארבע, תידרש לנו שנה. 

היו"ר זבולון אורלב:

	 אני מציע שישה חודשים ליישום האמור בסעיף 20ג. 

דורית מורג:

	האם אין מדובר בתכנית שמתחדשת כל העת?

היו"ר זבולון אורלב:

	 זוהי תכנית בסיסית שאפשר לעדכנה. בסעיף 20ג ייקבע מועד של שישה חודשים. בספטמבר כבר יש החלטה בממשלה לגבי תקציב 2003, ואפשר לדעת מה המצב. 

דורית מורג:

האם לא צריך לכתוב בסעיף זה "תכנית תקציבית שנתית"?

מרב ישראלי:

בסעיף 7(ה) יש תוספת בכל שנה. 

דורית מורג:

אולי גם כאן יש לכתוב "לכל שנת לימודים". 

מרב ישראלי:

	זאת לא הייתה הכוונה. הכוונה הייתה לקריטריונים בסיסיים שיהיו קבועים. אני מבהירה שסעיף 7(ה) לחוק העיקרי חל גם על פרק ד'. 

היו"ר זבולון אורלב:

	 אם כן, לסעיף 20ג יוקצבו שישה חודשים. לסעיף 20ד(א) יוקצבו שישה חודשים גם כן. התחילה בשנת תשס"ד. 

מרב ישראלי:

אני מבהירה שיש סעיף תחילה, ויש סעיף שנקרא "תכנית ראשונה ותקנות ראשונות". ושם נקבעים מועדים מיום הפרסום. 

דורית מורג:

	מאחר שמוטלות כאן חובות נוספות על ועדות הערר וועדות השילוב רצינו לתקן תיקונים בהרכבים שלהן – ולמחוק את נציג משרד הבריאות. יש לכך הסכמה בכתב של מנכ"ל משרד הבריאות. המסמך איננו ברשותי. 

היו"ר זבולון אורלב:

	 אני מעיין בדרישות להרכב הוועדה. האם מישהו מהנוכחים מסתייג מבקשת משרד החינוך, שלפי האמור מנכ"ל משרד הבריאות מסכים לה? 

איל זנדברג:

	אולי משרד העבודה והרווחה מתנגד, או ארגונים שונים?

רונית פלדה:

	ממילא אין רופא בוועדות. 

ראובן אש:

	לפעמים יש רופא.

דליה פז:

	זה נדיר מאוד. 


איל זנדברג:

	אבל העובדה שאין רופא אין משמעה שלא רצוי שהוא יהיה שם. 

היו"ר זבולון אורלב:

	 מי שיזם את חוק חינוך מיוחד הוא משרד החינוך. הוא מבקש, בהסכמת משרד הבריאות, לפטור אותו מחובה שלא מתקיימת. במצב הנוכחי אפשר לעתור לבג"צ ולטעון שלא היה רופא. 

בתיה קראוס:

	ד"ר יוסף, שנכחה בכמה מהפגישות האחרונות של הוועדה, חושבת שרצוי שיהיה נוירולוג בכל ישיבה של הוועדה. אך אין לכך תקציב. 

רות פן: 

	ראיתי את המכתב מטעם מנכ"ל משרד הבריאות. אינני זוכרת את הנוסח המדויק, אבל נאמר שם שמקובל על משרד הבריאות שלא יהיה רופא בוועדות ההשמה.

דורית מורג:

	נמציא את המסמך. 

דליה פז:

	כשחוק חינוך מיוחד פורסם פנינו למשרד הבריאות וביקשנו רשימה של רופאים שישתתפו בוועדות ההשמה, לפי החוק. משרד הבריאות דרש תשלום בעבור השתתפות הרופא. 

היו"ר זבולון אורלב:

	 אני מציע לכתוב "יהיה רשאי להשתתף". 

תרצה ליבוביץ':

	אנחנו מבקשים לבדוק את משמעות הדברים. 

היו"ר זבולון אורלב:

	 הוועדה תיענה לבקשת משרד החינוך ומשרד הבריאות. הנוסח ישונה, ויהיה כתוב שיו"ר הוועדה יהיה רשאי להזמין רופא. אני ארשום הסתייגות שלי לתיקון הזה ואבטל אותה אחרי שהגופים שביקשו לבדוק את הדברים יעבירו את תגובתם. אני מבקש להעביר ליועצת המשפטית של הוועדה הודעה בכתב מהגופים המתנגדים לכך, בתוך שלושה ימים – עד יום ראשון בחצות. 

רונית פלדה:

	אני ממונה על ועדות השמה וערר בארגון הורים ארצי. אין לנו התנגדות. 

מרב ישראלי:

	אם לא יהיה נציג של משרד הבריאות, יהיה בוועדת ההשמה מספר זוגי של חברים. 


בת שבע שליט:

	לפי סעיף 20ד(א) יהיה בוועדה בעל מקצוע נוסף. האם יו"ר הוועדה יוכל לזמן רופא לפי סעיף זה? 

היו"ר זבולון אורלב:

	 זה אפשרי. 

	אני חוזר ואומר: אם תהיה למי מהגופים התנגדות לביטול הנציג, אשקול אותה. אני מציע לאנשי משרד החינוך לדבר על הנושא עם הארגונים. 

דורית מורג:

	זה לא קריטי. חשבנו שזה הזמן לעשות זאת. 

תרצה ליבוביץ':

	אני רוצה להבין: האם הביטול הוא אילוץ? 

דורית מורג:

	שרת החינוך פנתה למשרד החינוך וקיבלה תשובה חיובית. אינני יודעת מעבר לכך. אותה בקשה מתבקשת גם לגבי ועדת הערר. 

היו"ר זבולון אורלב:

	 גם לגבי ועדת הערר מוצע התיקון "היו"ר רשאי להזמין רופא", ואני אגיש הסתייגות לסעיף הזה. את ההתנגדויות המנומקות, אם יהיו, יש להגיש ליועצת המשפטית עד יום ראשון. 

איל זנדברג:

	אין בכוונת הוועדה לדון בסוגייה? היא תתנהל בדרך של התנגדות בכתב של ארגונים, בלי דיון בוועדה? התנגדות בכתב לא תשכנע את חברי הוועדה וגופים אחרים לא יוכלו להגיב לתוכנה. 

היו"ר זבולון אורלב:

	 אם תהיה התנגדות בכתב, אגיש את ההסתייגות שלי ואציע למליאה שלא לקבל את התיקון. 

מרב ישראלי:

	האם כל הגופים הרלוונטיים לסוגייה הוזמנו לדיון היום? 

היו"ר זבולון אורלב:

	 מטעם משרד הבריאות יש מסמך בכתב, והועברה גם הזמנה לדיון. 

	אני מהסס בעניין. אם תהיה התנגדות מנומקת משמעותית, אוותר על התיקון. 


דורית מורג:

	בעניין דומה: בוועדת הערר נדרש הורה לילד בעל צרכים מיוחדים וגם נציג ציבור. גם מבחינה תקציבית וגם מבחינה עניינית זה מכביד מאוד. רצינו לבקש לוותר על אחד מהנציגים. 

היו"ר זבולון אורלב:

	 בנושא הזה לא אתערב. 

דורית מורג:

	יש למשרד החינוך בקשה נוספת: בסעיף 19(ב) כתוב: "לצורך קביעת תכנית הלימודים האישית יוזמנו הורי הילד בעל הצרכים המיוחדים". רצינו להוסיף כאן: "והתלמיד עצמו, במידת האפשר". 

איל זנדברג:

	למה הכוונה "במידת האפשר"? הניסוח חשוב כאן. 

היו"ר זבולון אורלב:

	 מדובר על הרעיון בלבד. הניסוח יותאם לסעיפים אחרים. האם יש למישהו התנגדות שבהליך האמור שם יוזמן גם הילד, על-פי גילו והתפתחותו – או כפי שהוגדר קודם? 

לימור סלומון:

	זה חובבני לבצע את התיקון כך. 

דורית מורג:

	אם כן, אנחנו חוזרים בנו מההצעה. 

היו"ר זבולון אורלב:

	 אני חוזר ומדגיש לפני הנציגים: הוועדה תצביע כעת על החוק לקריאה שנייה ושלישית. אני מנחה את היועצת המשפטית שלא להניח את החוק על שולחן המליאה עד שאורה לה לעשות כן. 

מרב ישראלי:

	בלאו הכי ניסוח החוק יארך זמן. ברגע שאסיים את הניסוח אפנה אל היו"ר כדי לקבל הנחיות. 

היו"ר זבולון אורלב:

	 אני מבקש מהיועצת המשפטית לסיים את הניסוח עד סוף השבוע, וָלא אני אניח את החוק על שולחן המליאה. אני מעריך שהחוק יונח על שולחן הכנסת בשבוע הבא. 

אני חוזר ואומר לגופים שעליהם להתעורר ולהתחיל לפעול כעת לקידומו. ספק אם נצליח להגיע להבנה עם משרד האוצר. החוק יבוא להצבעה ביום שלישי בעוד עשרה ימים בערך. רצוי שיהיה לגופים נציג שירכז את הדברים, וחשוב שכל הנציגים ייפגשו עם חברי הכנסת המשמעותיים, יופיעו בסיעות וכו'. 

	בשלב זה אני מעלה את הצעת החוק להצבעה: ההצעה אושרה פה אחד ובקול אחד ותועבר לקריאה שנייה ושלישית, בהסתייגויות שר האוצר ובהסתייגות שלי לגבי ביטול נוכחותו של הרופא בוועדות הערר ובוועדות ההשמה – והכול בכפוף לכך שהחוק לא יונח במליאה בלי אישורי ולאחר שאמצה את הדיון עם משרד האוצר בשבוע הבא. 

	הישיבה ננעלה בשעה 13:00. 







